Dependiendo d'o suyo habitat, o siluro gosa aconseguir una longaria corporal d'un metro u un metro y meyo y un peso d' arredol de 10 a 50 kilogramos. Manimenos, dau que os animals creixen a lo largo d'a tota suya vida, tamién pueden tornar-se significativament mas grans y pesaus. A información sobre as dimensions maximas difiere considerablement de diferents autors. Hue en día, se gosa dar una longaria de dica tres metros y un peso de 150 kilogramos. Manimenos, i hai informes d'animals significativament mas grans d'os sieglos XVIII y XIX. En o Dniepr de Ucraína s'informó de siluros de dica cinco metros de longaria y mas de 300 kilogramos de peso, y se diz que en 1731 se capturó en l'Oder un animal que pesaba 375 kilogramos y no teneba entranyas. Istas dimensions son asumidas per qualques autors dica o día d'hue y, a ormino, comentan que hue en día ya no se troban animals d'iste grandaria. Isto convierte a lo siluro en o peix mas gran que vive de contino en augua dulza en Europa. Nomás ye superau per l'esturión (Acipenser), que son peixes migratorios que nomás ingresan en os ríos pa fregar.